N‑ka taka se n‑tundaʼa Jesús nuu tuu‑ia.
N‑ka najani‑s ntdaa xa n‑ka kida‑s,
ntdaa xa n‑ka dakuaʼa‑s ñayiu.
N‑jaʼan Jesús:
—Naʼi ni na jɨʼɨn‑ro nde nuu ñayo ñayiu io,
te ndetatu koio‑n itaʼu.
Chi kueʼe xa kueʼe ñayiu ka ndee‑i te ka ndɨu‑i nuu tuu‑ia xiʼin‑s.
Xa ña n‑kuu xa kax koio‑s.
Xijan kuu xa menga‑ia xiʼin se dakuaʼa‑ia,
n‑ka keé‑ia xiʼin‑s barcu,
te juaʼan‑ia xiʼin‑s nde nuu ñayo ñayiu io.
Ko n‑ka xini ñayiu jan hora juaʼan koio‑s,
te n‑ka najini‑i‑ia.
N‑ka kendava ñayiu jan ntdaa ñuu ijan,
te kiʼna ka mee‑i n‑ka xee.
Na n‑kane Jesús barcu,
te n‑xini‑ia kueʼe ñayiu xyuku ijan.
N‑kundau ini‑ia‑i,
chi nani kuu tkachi ñayo se ñunuu‑tɨ,
dani ka kuu mee‑i.
N‑kixeʼe‑ia xa dakuaʼa‑ia‑i.
Na n‑ñini,
n‑ka kuyatni se dakuaʼa‑ia nuu‑ia,
te n‑ka xiaʼan‑s:
—Yaʼa ña tuu nax io,
te yo n‑ñini.
Tundaʼa‑n ñayiu yaʼa,
na jɨʼɨn koio‑i ranchu,
ñuu xa jueen‑i xa kax koio‑i,
chi ña tuu nax kax koio‑i.
Ko n‑xiaʼan‑ia:
—Juñaʼa koio mee‑n xa na kaxi‑i.
N‑ka xiaʼan‑s:
—¿Njueen‑ro tila xa kaxi‑i a?
¡Io xa kada gastu‑ro uu cientu denario,
nux jueen‑ro xa kax koio ntdaa ñayiu yaʼa!
N‑xijan tnuʼu Jesús:
—¿Nada tila io?
Juan koto koio‑n.
Na n‑ka xe koto‑s,
xiaʼan‑s nuu‑ia:
—Io oʼon tila te uu chaka.
N‑taʼu tniu Jesús xa na nkoo koio ñayiu nuu ite kuii.
Ɨɨn cientu,
ɨɨn cientu‑i te uu diko uxi,
uu diko uxi‑i n‑ka nukoo ijan.
N‑tnɨɨ Jesús oʼon tila te uu chaka,
te nukondeʼa‑ia andɨu,
n‑xiaʼan‑ia xa n‑kutaʼu‑ia nuu Ianyuux.
N‑taʼu dava‑ia tila,
te n‑xiaʼan‑ia nuu se dakuaʼa‑ia,
xa na dakee xio‑s nuu ñayiu jan.
Dɨuni n‑xiaʼan‑ia uu chaka jan.
Te vaʼa n‑ka xaxi ntdaa ñayiu jan.
Te n‑ka najeʼen se dakuaʼa‑ia pedazu ndoo ka.
N‑ka dachitu‑s uxi uu yɨka,
pedazu tila xiʼin chaka ndoo ka.
Te oʼon mil seyɨɨ n‑ka xaxi tila xiʼin chaka kɨu ijan.